Boer en seun wat werker glo doodskok bly in aanhouding - Maroela Media
Mathys Cloete (69) en Danie (34), sy seun, wat Maandag glo ’n plaaswerker met motorkabels doodgeskok en ŉ ander werker erg aangerand het, bly in aanhouding.
Maroela Media het vroeër berig dié boer en sy seun van die Tosca-omgewing, Noordwes, moes vandag in die Vryburg-landdroshof verskyn op aanklagtes van moord, poging tot moord, aanranding en die rig van ’n vuurwapen.
Brigadier Thulani Ngubane, ŉ woordvoerder van die polisie, sê twee plaaswerkers is Maandag na ŉ stoorkamer geroep waar die verdagtes hulle beskuldig het dat hulle twee bande en 25 liter diesel gesteel het. “Die twee werkers het die aantygings ontken waarop die boer en sy seun die mans vasgebind, aangerand en met motorkabels geskok het,” het Ngubane gesê.
Die verdagtes se prokureur het gesê die mans gaan die bewerings teen hulle ontken. ‘n Formele borgaansoek sal Donderdag in die hof voortgesit word.